Na osnovu člana 32. stav 6. u vezi sa članom 66. Zakona o lokalnoj samoupravi (,,Službeni glasnik RS“, br. 129/07, 83/14 - dr. zakon , 101/16 - dr. zakon i 47/18), člana 7. stav 3. Zakona o komunalnoj miliciji (,,Službeni glasnik RS“, broj 49/19) i člana 46.stav 1. tačka 7. Statuta grada Novog Pazara (Službeni list grada Novog Pazara“, broj 6/19), Skupštine grada Novog Pazara, na sednici održanoj 25. oktobra 2021. godine, donosi

ODLUKU
O OBLICIMA I NAČINU OSTVARIVANJA SARADNJE ODELJENJA KOMUNALNE MILICIJE I ODELJENJA ZA INSPEKCIJSKE POSLOVE GRADSKE UPRAVE ZA IZVORNE I POVERENE POSLOVE GRADA NOVOG PAZARA

Predmet uređivanja 
Član 1.
Ovom odlukom uređuju se oblici i načini ostvarivanja saradnje Odeljenja komunalne milicije Gradske uprave za izvorne i poverene poslove grada Novog Pazara (dalje u tekstu: Odeljenje komunalne milicije) i Odeljenja za inspekcijske poslove Gradske uprave za izvorne i poverene poslove grada Novog Pazara (dalje u tekstu: Odeljenje za inspekcijske poslove). 

Oblici i način ostvarivanja saradnje 
Član 2. 
Odeljenje komunalne milicije i Odeljenje za inspekcijske poslove dužni su da ostvaruju međusobnu saradnju u obavljanju poslova iz nadležnosti Odeljenja komunalne milicije i Odeljenja za inspekcijske poslove, u skladu sa zakonom koji se uređuje rad komunalne milicije, propisima kojima se uređuje obavljanje inspekcijskih poslova i ovom odlukom. 
Saradnja iz stava 1. ovog člana obuhvata: međusobno obaveštavanje, razmenu informacija, pružanje neposredne pomoći i preduzimanje zajedničkih mera i aktivnosti od značaja za obavljanje poslova Odeljenja komunalne milicije i Odeljenja za inspekcijske poslove. 
O ostvarivanju međusobne saradnje Odeljenja komunalne milicije i Odeljenja za inspekcijske poslove staraju se rukovodilac Odeljenja komunalne milicije, odnosno načelnik komunalne milicije i rukovodilac Odeljenja za inspekcijske poslove. 

Međusobno obaveštavanje 
Član 3. 
Odeljenje komunalne milicije obaveštava Odeljenje za inspekcijske poslove o pitanjima od značaja za obavljanje poslova te službe, a naročito o uočenim potrebama za obavljanje inspekcijskog nadzora. 
Odeljenje za inspekcijske poslove obaveštava Odeljenje komunalne milicije o pitanjima od značaja za obavljanje poslova Odeljenja komunalne milicije. 
Obaveštenje iz st. 1. i 2. ovog člana dostavljaju se neodložno i po pravilu pisanim putem ili elektronskom poštom a u slučaju hitnosti mogu se dostaviti telefonom i neposrednim usmenim obraćanjem. 
Razmena informacija 
Član 4.
Odeljenje Komunalne milicije i Odeljenje za inspekcijske poslove razmenjuju informacije od značaja za obavljanje poslova iz svog delokruga. 
Kada je to potrebno za izvršavanje poslova iz njihove nadležnosti, Odeljenje komunalne milicije može zahtevati od Odeljenja za inspekcijske poslove dostavljanje podataka iz evidencija koje vode u skladu sa zakonom i propisima grada Novog Pazara. 
Na podatke o ličnosti sadržane u evidencijama iz stava 2. ovog člana primenjuju se propisi o zaštiti podataka o ličnosti. 
Pružanje neposredne pomoći 
Član 5.
Ako je Odeljenju za inspekcijske poslove za obavljanje poslova iz njihove nadležnosti potrebna neposredna pomoć Odeljenja komunalne milicije, rukovodilac Odeljenja za inspekcijske poslove, podneće obrazloženi zahtev za pružanje pomoći načelniku komunalne milicije. 
Zahtev iz stava 1. ovog člana može se odnositi samo na poslove iz nadležnosti Odeljenja komunalne milicije, utvrđene propisima grada Novog Pazara. 

Preduzimanje zajedničkih mera i aktivnosti 
Član 6.
Odeljenje komunalne milicije i Odeljenje za inspekcijske poslove mogu preduzimati zajedničke mere i aktivnosti od značaja za obavljanje poslova Odeljenja komunalne milicije i Odeljenja za inspekcijske poslove. 
Zajedničke mere i aktivnosti Odeljenja komunalne milicije i Odeljenja za inspekcijske poslove planiraju se unapred. 
Prilikom preduzimanja zajedničkih mera i aktivnosti Odeljenja komunalne milicije i Odeljenja za inspekcijske poslove, komunalni milicionar može, na opravdani usmeni zahtev službenog lica Odeljenja za inspekcijske poslove i pod uslovima utvrđenim zakonom, proveriti identitet lica, pregledati lice i predmete i privremeno oduzeti predmete i-primeniti druge vrste zakonom i odlukom grada Novog Pazara ustanovljenih ovlašćenja. 
Drugi oblici saradnje 
Član 7.
Načelnik komunalne milicije i rukovodilac Odeljenja za inspekcijske poslove, po potrebi, organizuju zajedničke sastanke i zauzimaju stavove o pitanjima koja su od značaja za obavljanje njihovih poslova a obavezno ako su pitanja od značaja za izbegavanje preklapanja, odnosno razgraničenja nadležnosti. 
Odbijanje saradnje 
Član 8.
U slučaju odbijanja ili otežanog odvijanja međusobne saradnje, načelnik Odeljenja komunalne milicije, odnosno rukovodilac Odeljenja za inspekcijske poslove, obavestiće o tome načelnika Gradske uprave za izvorne i poverene poslove grada Novog Pazara. 

Završna odredba 
Član 9.
Ova odluka stupa na snagu osmog dana od dana objavljivanja u ,,Službenom listu grada Novog Pazara“.

